Odločba Komisije

z dne 29. julija 2002

o odstopanju od Sklepa Sveta 2001/822/ES glede pravil o poreklu ribiških proizvodov s Falklandskih otokov

(notificirana pod dokumentarno številko K(2002) 2865)

(2002/644/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Sklepa Sveta 2001/822/ES z dne 27. novembra 2001 o pridružitvi čezmorskih držav in ozemelj Evropski skupnosti [1], in zlasti člena 37 Priloge III k Sklepu,

ob upoštevanju naslednjega:

(1) Združeno kraljestvo je 16. aprila 2002 vložilo zahtevek za odstopanje po členu 37 iz Priloge III k Sklepu 2001/822/ES od pravila o poreklu iz člena 3(2)(d) te priloge, ki za ribiške proizvode – ki jih pridobijo plovila in ladje za predelavo iz čezmorskih držav in ozemelj (v nadaljnjem besedilu "ČDO") iz morja izven zadevnih teritorialnih voda – določa, da mora biti vsaj 50 % zaposlenih članov posadke, kapitanov in častnikov državljanov ČDO, držav članic ali AKP.

(2) Zahtevek se je nanašal na štiri različne kategorije ribiških proizvodov, ki naj se izvozijo s Falklandskih otokov v petih letih, in sicer na letno količino 10320 ton različnih vrst zamrznjenih rib, 7100 ton različnih vrst zamrznjenih ribjih filetov, 57800 ton zamrznjenih lignjev Loligo in 47200 ton zamrznjenih lignjev Illex.

(3) Združeno kraljestvo je utemeljilo svojo zahtevo z dejstvom, da v zvezi z zamrznjeno ribo, zamrznjenimi ribjimi fileti in lignji Loligo Falklandski otoki vedno težje zaposlijo člane posadke iz ČDO, Skupnosti ali držav AKP za njihova ribiška plovila in ladje za predelavo. Združeno kraljestvo navaja, da od članov posadke iz ČDO, Skupnosti ali držav AKP ni mogoče dobiti vsega potrebnega posebnega ribiškega strokovnega znanja in izkušenj. Pomanjkanje članov posadke iz ČDO, Skupnosti ali držav AKP izhaja zlasti iz posebnega geografskega položaja Falklandskih otokov in se ne more odpraviti s povečano prisotnostjo ribiških flot Skupnosti na območju Falklandskih otokov.

(4) V zvezi z zamrznjeno ribo in zamrznjenimi ribjimi fileti je zahtevano odstopanje upravičeno po Prilogi III k Sklepu 2001/822/ES in izrecno po členu 37(1) Sklepa ter ne bi povzročilo večje škode obstoječim gospodarskim panogam Skupnosti, pod pogojem, da se zadevne vrste rib jasno določijo, da je vsaj 25 % članov posadke državljanov ČDO, držav članic ali AKP ter da se spoštujejo nekateri pogoji v zvezi s količinami, nadzorom in obdobjem veljavnosti.

(5) V zvezi z lignji Loligo je zahtevano odstopanje upravičeno po Prilogi III k Sklepu 2001/822/ES ter izrecno po členu 37(1) Sklepa in omejene količine ne bi povzročile večje škode obstoječim gospodarskim panogam Skupnosti, pod pogojem, da je vsaj 25 % članov posadke državljanov ČDO, držav članic ali AKP. Vendar je treba spoštovati nekatere pogoje v zvezi s količinami, nadzorom in obdobjem veljavnosti.

(6) V zvezi z lignji Illex je zahtevano odstopanje upravičeno po Prilogi III k Sklepu 2001/822/ES ter izrecno po členu 37(1) Sklepa, s katerim bi se Falklandskim otokom moralo omogočiti, da postopno pridobijo zmogljivosti ter strokovno znanje in izkušnje za to vrsto ribolova. Količinsko omejeno odstopanje ne bi povzročilo večje škode gospodarskim panogam Skupnosti, pod pogojem, da se spoštujejo nekateri pogoji v zvezi s količinami, nadzorom in obdobjem veljavnosti.

(7) Odobritev odstopanja bi prispevala tudi k lažjemu in verjetno poglobljenemu dolgoročnemu sodelovanju ter k skupnim vlaganjem podjetij s Falklandskih otokov in Skupnosti ob pozitivnem učinku na gospodarske dejavnosti ter zaposlenost v obeh regijah.

(8) Odstopanje je treba odobriti ob primernem upoštevanju posebnih problemov, s katerimi se Falklandski otoki srečujejo v tem trenutku, da bi omogočili Falklandskim otokom, kolikor je to mogoče, postopno upoštevanje vseh pravil o poreklu blaga iz člena 3(2) Priloge III k Sklepu 2001/822/ES.

(9) Sedanji pravni okvir za ladijski register Falklandskih otokov in spremljanje le-tega s strani zadevnih organov preprečuje tveganje pred dejanji nepoštene konkurence v zvezi z zastavami držav z nizkimi dajatvami za registracijo ladij, ki bi utegnila škoditi gospodarskim panogam Skupnosti.

(10) Odstopanje ne bi smelo posegati v katere koli ukrepe, sprejete na mednarodni ravni, v zvezi z upravljanjem in ohranitvijo nekaterih staležev rib.

(11) Zato je treba Falklandskim otokom od 1. septembra 2002 do 31. avgusta 2007 odobriti odstopanje za nekatere ribiške proizvode v omejenih količinah.

(12) Uredba Komisije (EGS) št. 2454/93 z dne 2. julija 1993 o določbah za izvedbo Uredbe Sveta (EGS) št. 2913/92 o carinskem kodeksu Skupnosti [2], kakor je bila nazadnje spremenjena z Uredbo (ES) št. 444/2002 [3], določa pravila za upravljanje s tarifnimi kvotami. Ta pravila je treba s potrebnimi spremembami uporabljati za upravljanje s količinami, v zvezi s katerimi je zadevno odstopanje odobreno.

(13) Ukrepi, predvideni s to odločbo, so v skladu z mnenjem Odbora za carinski zakonik –

SPREJELA NASLEDNJO ODLOČBO:

Člen 1

1. Z odstopanjem od Priloge III k Sklepu 2001/822/ES se ribiški proizvodi iz te odločbe, pridobljeni iz morja izven teritorialnih voda, obravnavajo kot proizvodi s poreklom s Falklandskih otokov, upoštevajoč pogoje iz te odločbe.

2. Odstopanje se uporablja za količine, navedene v prilogah, ki se uvozijo v Skupnost s Falklandskih otokov od 1. septembra 2002 do 31. avgusta 2007.

3. Odstopanje ne posega v katere koli ukrepe, sprejete v skladu s Konvencijo o ohranitvi morskega biološkega bogastva Antarktike (CCAMLR).

Člen 2

1. Odstopanje iz člena 1 se uporablja za:

(a) zamrznjene ribe s tarifno številko 0303 vrst, navedenih v Prilogi I, v letnih količinah iz Priloge;

(b) zamrznjene ribe s tarifno številko 0304 vrst, navedenih v Prilogi II, v letnih količinah iz Priloge;

(c) zamrznjene lignje vrste Loligo gahi (Loligo patagonica) z oznako KN 03074935 v letnih količinah iz Priloge III.

2. Odstopanje iz odstavka 1 se uporablja za ribe, ki jih iz morja pridobijo plovila ali ladje za predelavo, katere izpolnjujejo pogoje iz člena 3(2)(a), (b) ter (c) Priloge III k Sklepu 2001/822/ES in katerih zaposleni člani posadke, kapitani in častniki so državljani ČDO, držav članic ali AKP.

Člen 3

1. Odstopanje iz člena 1 se uporablja za zamrznjene lignje iz rodu Illex z oznako KN 03079911 in v letnih količinah iz Priloge IV.

2. Odstopanje iz odstavka 1 se uporablja za ribe, ki jih iz morja pridobijo plovila ali ladje za predelavo, katere izpolnjujejo pogoje iz člena 3(2)(a), (b) in (c) Priloge III k Sklepu 2001/822/ES.

Člen 4

Členi 308a, 308b in 308c Uredbe (EGS) št. 2454/93 o upravljanju s tarifnimi kvotami se s potrebnimi spremembami uporabljajo za upravljanje s količinami iz prilog.

Člen 5

1. Carinski organi Falklandskih otokov sprejmejo potrebne ukrepe za opravljanje količinskih pregledov uvoza proizvodov iz členov 2 in 3. Zaradi tega se morajo vsa dovoljenja, ki se izdajo v skladu s to odločbo, sklicevati nanjo.

2. Carinski organi Falklandskih otokov vsake tri mesece pošljejo Komisiji poročilo o količini, za katero so izdana potrdila o prometu blaga EUR.1 v skladu s to odločbo, in serijske številke teh potrdil.

Člen 6

V okencu 7 potrdil EUR.1, ki so izdana v skladu s to odločbo, je napisana ena izmed naslednjih navedb:

- "— Excepción — Decisión …

- — Undtagelse — Beslutning …

- — Ausnahme — Entscheidung …

- — Παρέκκλιση — Απόφαση …

- — Derogation — Decision …

- — Dérogation — Décision …

- — Deroga — decisione …

- — Afwijking — Beschikking …

- — Derrogação — Decisão …

- — Poikkeus — päätös …

- — Undantag – beslut …"

Člen 7

Ta odločba se uporablja od 1. septembra 2002 do 31. avgusta 2007.

Člen 8

Ta odločba je naslovljena na države članice.

V Bruslju, 29. julija 2002

Za Komisijo

Frederik Bolkestein

Član Komisije

[1] UL L 314, 30.11.2001, str. 1.

[2] UL L 253, 11.10.1993, str. 1.

[3] UL L 68, 12.3.2002, str. 11.

--------------------------------------------------

PRILOGA I

Vrste zamrznjenih rib s tarifno številko 0303, za katere se uporablja odstopanje

Zaporedna številka | Oznaka KN | Podštevilka TARIC | Opis blaga | Letne količine (v tonah) |

09.1901 | 03037812 | 00 | Argentinski oslič (oslič jugozahodnega Atlantika) (Merluccius hubbsi), zamrznjen | 782 |

03037813 | 00 | Južni oslič (Merluccius australis), zamrznjen |

09.1902 | 03037985 | 00 | Nebrkati som ali modra ugotica južnih morij (Micromesistius australis), zamrznjen | 3663 |

09.1903 | 03037988 | 00 | Patagonska zobata riba (Dissostichus eleginoides), zamrznjena | 890 |

09.1904 | 03037993 | 00 | Rožnata jegulja (Genypterus blacodes), zamrznjena | 513 |

09.1905 | 03037998 | 30 | Kratkorepa nototenija (Solilota australis) in patagonski repek (Macruronus magellanicus), zamrznjeni | 3790 |

09.1906 | ex0303 | — | Ribe, zamrznjene, razen ribjih filetov in drugega ribjega mesa s tar. št. 0304, razen argentinskega osliča (osliča jugozahodnega Atlantika) (Merluccius hubbsi), južnega osliča (Merluccius australis), nebrkatega soma ali modre ugotice južnih morij (Micromesistius australis), patagonske zobate ribe (Dissostichus eleginoides), rožnate jegulje (Genypterus blacodes), kratkorepe nototenije (Solilota australis) in patagonskega repka (Macruronus magellanicus) | 686 |

--------------------------------------------------

PRILOGA II

Vrste zamrznjenih rib s tarifno številko 0304, za katere se uporablja odstopanje

Zaporedna številka | Oznaka KN | Podštevilka TARIC | Opis blaga | Letne količine (v tonah) |

09.1907 | 03042056 | 00 | Argentinski oslič (oslič jugozahodnega Atlantika) (Merluccius hubbsi) in | 469 |

03042058 | 00 | zamrznjeni fileti, razen osliča iz rodu Merluccius |

09.1908 | 03042088 | 00 | Zamrznjeni fileti patagonske zobate ribe (Dissostichus eleginoides) | 59 |

09.1909 | 03042095 | 40 | Zamrznjeni fileti patagonskega repka (Macruronus magellanicus) in kratkorepe nototenije (Solilota australis) | 3917 |

09.1910 | 03042095 | 70 | Zamrznjeni fileti nebrkatega soma ali modre ugotice južnih morij (Micromesistius australis), rožnate jegulje (Genypterus blacodes) ter raže in pravega skata (Rajidae spp.) | 2116 |

09.1911 | ex030420 | — | Ribji fileti, zamrznjeni, razen argentinskega osliča (osliča jugozahodnega Atlantika) (Merluccius hubbsi), drugih osličev iz rodu Merluccius, patagonske zobate ribe (Dissostichus eleginoides), kratkorepe nototenije (Solilota australis), nebrkatega soma ali modre ugotice južnih morij (Micromesistius australis), rožnate jegulje (Genypterus blacodes) ter raže in pravega skata (Rajidae spp.) | 503 |

--------------------------------------------------

PRILOGA III

Zamrznjeni lignji vrste Loligo Patagonica, za katere se uporablja odstopanje

Zaporedna številka | Oznaka KN | Podštevilka TARIC | Opis blaga | Letne količine (v tonah) |

09.1912 | 03074935 | 00 | Zamrznjeni lignji vrste Loligo Patagonica (Loligo gahi) | 34600 |

--------------------------------------------------

PRILOGA IV

Zamrznjeni lignji vrste Illex, za katere se uporablja odstopanje

Zaporedna številka | Oznaka KN | Podštevilka TARIC | Opis blaga | Obdobje | Količina (v tonah) |

09.1913 | 03079911 | 00 | Zamrznjeni lignji vrste Illex | 1.9.2002 do 31.8.2003 | 15000 |

1.9.2003 do 31.8.2004 | 25000 |

1.9.2004 do 31.8.2005 | 35000 |

1.9.2005 do 31.8.2006 | 40000 |

1.9.2006 do 31.8.2007 | 40000 |

--------------------------------------------------